ViuTV性感女主持遭已婚舊愛纏繞 曾被對方推去財仔借錢再拍枱鬧
有ViuTV隱藏靚女主持之稱的李賢(Leanne),因不時以性感打扮示人而被留意,早前更首度參與劇集《飛黃騰達》拍攝,片中有大膽演出而引起討論。近日李賢就在社交平台自爆被已婚的前度纏上,講到激動時她更力數對方當年不是,說對方當日曾嫌自己配不起他而拒絕公開關係,又推李賢代自己向財務公司借錢等等,表示:「佢啲衰嘢要寫出嚟嘅話,分分鐘厚過本百科全書!」求對方俾自己Move on。
李賢日前在社交平台說:「被前度纏上了。」不少網民留言問個究竟,又擔心她的安全。她之後再解釋與這位前度的關係,稱分手後已封鎖對方,雖然男方的父母對自己很好,但因為不想節外生枝,所以連他的母親患病都不敢慰問。幾個月前,二人在街上重遇,原本李賢想扮睇唔到,誰知男方大叫他的名字,幸好當時她正傾緊電話,可以打聲招呼就走,但事情並無因而結束。
李賢說這位舊愛現時已婚,但用了另一個號碼傳訊息給她,說可以贊助她美容等,自己客氣應了句就不再理會,她續說:「巧合嘅事就發生了,上星期去咗個event到做mc,有個女仔成日都望住我,到完show我喺廁所見到佢,佢突然表示自己係我呢個ex嘅老婆,尷尬到盡頭,我唔知比(畀)咩反應好,點解要相認呢其實?Anyway我嘅言談之間都忍唔住表露咗:『咁都啃得落,辛苦你』我冇心,但忍唔住,sor。」
其後那位前度再找她,說有客戶想找主持拍片,並表示:「後尾原來係佢自己想搞新生意搵我做宣傳,仲叫我收平啲。大佬,你以前咁對我,真係好意思問得出嗰下好嘢,佢見我冇應佢,就留咗句:『知你諗咩,得閒打俾我傾下』我唔明點解要搵前度做嘢?全世界又唔係得我一個幕前,又要令老婆唔開心。」她覺得最討厭的,是這位前男友自以為了解她,說「知你諗咩」,並把她當作以前的自己。
李賢之後就忍不住大數對方,斥他有現任仍不懂避嫌,重提當日分手理由:「就係太自私同勢利,只要對自己有利益就唔考慮身邊人感受!」她力數拍拖期間受過的氣,原來男方曾叫她去搵財仔借錢,「嗰陣成日嫌我太普通配佢唔起,唔肯公開關係,明知盒朱古力過期都要送俾(畀)我話費事浪費,自己生意失敗但TU(個人信貸評分)差就叫我幫佢去財務公司借錢,又唔肯陪我去,到我借完返嚟發現原來啲息口好高(我嗰陣時真係唔識),本身要出去借錢已經好驚,返到去仲要比(俾)佢拍枱鬧到我喊,平時又突然發脾氣打嚟話冇錢洗(使)叫我過錢比(畀)佢。佢啲衰嘢要寫出嚟嘅話,分分鐘厚過本百科全書!不過我認自己當初係傻西瓜,但而家可唔可以比(俾)我move on?」
睇李賢爆被舊愛滋擾全文:
不少人都留言批評這個舊愛,叫李賢不要理他,並批評叫女友借錢的男人好失敗,李賢就說自己當日都有問題,被利用而不懂反抗,覺得自己好廢。另外亦有人建議李賢直接找他老婆報告事件,但她就指自己冇對方聯絡方式。